የፌዴራል ጠቅላይ ዋና ዓቃቤ ሕግ የአዲስ አበባ ምክትል ከንቲባ ሆነው ተሾሙ
ለመከላከያ ጠቅላይ ዓቃቤ ሕግ ተቋማትም አዲስ ሹመት ተሰጥቷልለስድስት ወራት የፌዴራል ጠቅላይ ዓቃቤ ሕግ ዋና ዓቃቤ ሕግ ሆነው ሲሠሩ የከረሙት ወ/ሮ አዳነች አቤቤ የአዲስ አበባ ምክትል ከንቲባ ሆነው ተሾሙ፡፡ ከሁለት ዓመታት በፊት አዲሱ የመንግሥት አመራር ወደ ሥልጣን እንደመጣ የአዲስ አበባ ከተማ አስተዳደር ቻርተር አዋጅን በማሻሻልና የምክር ቤት አባል ያልሆነ ተመራጭ ከተማዋን በምክትል ከንቲባነት መምራት እንደሚችል የሚደነግግ ማሻሻያ አዋጅ ማውጣቱ ይታወሳል፡፡ አዋጁ እንደወጣ ከንቲባ ድሪባ ኩማን በመተካት ታከለ ኡማ (ኢንጂነር) በምክትል ከንቲባነት ሐምሌ 10 ቀን 2010 ዓ.ም. ተሾመዋል፡፡ ምክትል ከንቲባው ላለፉት ሁለት ዓመታት ከተማዋን ሲያስተዳድሩ ከቆዩ በኋላ ትናንትና ነሐሴ 12 ቀን 2012 ዓ.ም. የፌዴራል ጠቅላይ ዋና ዓቃቤ ሕግ በነበሩት ወ/ሮ አዳነች ተተክተዋል፡፡ከስድስት ወራት በፊት ከገቢዎች ሚኒስቴር ተነስተው የፌዴራል ጠቅላይ ዓቃቤ ሕግ ዋና ዓቃቤ ሕግ የነበሩትን አቶ ብርሃኑ ፀጋዬን (አሁን በጂቡቲ የኢትዮጵያ አምባሳደር) በመተካት ዋና ዓቃቤ ሕግ ሆነው ተሾመው የነበሩት ወ/ሮ አዳነች፣ ነሐሴ 12 ቀን 2012 ዓ.ም. ከዋና ዓቃቤ ሕግ ተነስተው የአዲስ አበባ ከተማ አስተዳደር ምክትል ከንቲባ ሆነው የተሾሙት ጠቅላይ ሚኒስትር ዓብይ አህመድ (ዶ/ር) ምክትል ከንቲባ የነበሩትን ታከለ ኡማ (ኢንጂነር)ን የማዕድንና ነዳጅ ሚኒስትር አድርገው ከሾሟቸው በኋላ ነው፡፡ጠቅላይ ሚኒስትር ዓብይ አህመድ (ዶ/ር) በትናንትናው ዕለት አሥር ሹመቶችን የሰጡ ሲሆን፣ በቅርቡ ከብልፅግና ማዕከላዊ ኮሚቴ የታገዱትን የመከላከያ ሚኒስትር አቶ ለማ መገርሳን በመተካት የኦሮሚያ ክልል የፀጥታ ቢሮ ኃላፊ የነበሩት ቀንዓ ያደታ (ዶ/ር)ን መከላከያ ሚኒስትር አድርገው ሾመዋል፡፡ በአዲስ አበባ ዩኒቨርሲቲ የሕገ መንግሥት መምህር፣ የሕግና ፍትሕ ማሻሻያ ምክር ቤት አባልና በኋላም ምክትል ጠቅላይ ዓቃቤ ሕግ የነበሩትን ጌዴዮን ጢሞቴዎስ (ዶ/ር)ን በወ/ሮ አዳነች በመተካት የፌዴራል ጠቅላይ ዓቃቤ ሕግ ዋና ዓቃቤ ሕግ አድርገው ሾመዋቸል፡፡ ላለፉት ሁለት ዓመታት አዲስ አበባ ከተማን በምክትል ከንቲባነት ያገለገሉትን ታከለ  (ኢንጂነር) ደግሞ የማዕድንና ነዳጅ ሚኒስትር አድርገው ሲሾሙ፣ የፓርላማ አባል የሆኑትን አቶ ተስፋዬ ዳባንና በጠቅላይ ዓቃቤ ሕግ የተደራጁና ድንበር ተሻጋሪ ወንጀሎች ዳይሬክተር የነበሩትን አቶ ፈቃዱ ፀጋን ምክትል ዋና ዓቃቢያነ ሕግ አድርገው ሾማቸዋል፡፡የአማራ ክልል ምክትል ፕሬዚዳንትና የቀድሞ አዴፓ ጽሕፈት ቤት ኃላፊ የነበሩትንና ከእነ አምባቸው መኮንን (ዶ/ር) ግድያ በኋላ በመለስ ሥራ አመራር አካዴሚ ዋና ዳይሬክተር ተደርገው ቢሾሙም እንደማይፈልጉ በመግለጽ ሹመታቸውን ሳይቀበሉ የከረሙትን አቶ ዮሐንስ ቧያሌውን ደግሞ፣ የኢትዮጵያ የውጭ ግንኙነት ስትራቴጂክ ጥናት ኢንስቲትዩት ዋና ዳይሬክተር ሆነው ተሹመዋል፡፡ የጠቅላይ ሚኒስትሩ ፕሬስ ሴክሬታሪያት ኃላፊ የነበሩትን አቶ ንጉሡ ጥላሁንን ደግሞ በቅርቡ በገዛ ፈቃዳቸው ኃላፊነታቸውን በለቀቁት የሕክምና ባለሙያው ዶ/ር ኤፍሬም ተክሌ ምትክ የሥራ ዕድል ፈጠራ ኮሚሽን ኮሚሽነር ሆነው ተሾመዋል፡፡ የሳይንስና ከፍተኛ ትምህርት ሚኒስትሯ ሒሩት ወልደ ማርያምን (ፕሮፌሰር) ሳሙኤል ሁርካቶ (ዶ/ር) የተኳቸው ሲሆን፣ እሳቸው ደግሞ በሚኒስትር ማዕረግ የጠቅላይ ሚኒስትሩ የማኅበራዊ ዘርፍ አማካሪ ተደርገው በቅርቡ ከብልፅግና ፓርቲ ማዕከላዊ ኮሚቴ አባልነት በታገዱት ወ/ሮ ጠይባ ሐሰን ምትክ ተሾመዋል፡፡በትናንትናው ዕለት የአዲስ አበባ ከተማ ምክትል ከንቲባ ሆነው የተሾሙት ወ/ሮ አዳነች ቃለ መኃላ ከፈጸሙ በኋላ የብረታ ብረትና ኢንጂነሪንግ ኮርፖሬሽን ምክትል ዋና ዳይሬክተር ሆነው በተሾሙት የቀድሞ ምክትል ከንቲባ እንዳወቅ አብቴ (ኢንጂነር) ምትክ የጠቅላይ ሚኒስትሩ የከተማ ልማት አማካሪና ቀደም ብሎም የከተማ ልማት ሚኒስትር የነበሩትን አቶ ጃንጥራር ዓባይን በምክትል ከንቲባ ማዕረግ የአገልግሎት ዘርፍ ኃላፊ ሆነው እንዲሾሙ አቅርበው አሹመዋል፡፡ወ/ሮ አዳነች ቃለ መሃላ ከፈጸሙ በኋላ ባደረጉት ንግግር እንደገለጹት፣ በአገልግሎት አሰጣጥም ሆነ የአገርን ሀብት በማስተዳደር ግልጽ የሆነና ከሀብት ብክነት የፀዳ አሠራር ይከተላሉ፡፡ ምዝበራን ያስወገደ በታማኝነትና በቅንነት ላይ የተመሠረተ አሠራር በመዘርጋት እንደሚሠሩም ተናግረዋል፡፡ አገልግሎት አሰጣጣቸው ለሁሉም ዜጋ በሁሉም የከተማዋ መዋቅር በእኩል ዓይን እንደሚታየና የሕዝብ አገልጋይ በመሆን በተቻላቸው ሁሉ ተግባራዊ ለማድረግ እንደሚሠሩ ተናግረዋል፡፡ የከተማን ድህነት ለማስወገድ፣ የኑሮ ውድነትን ለመቆጣጠር የከተማዋን ማኅበራዊ ዋስትና ማዕቀፎች ለማስፋፋትና ለማጠናከር እንዲሁም በከተማው የሚታየውን የቤት እጥረት ለመቅረፍ ልዩ አትኩሮት ሰጥተው እንደሚሠሩ ተናግረዋል፡፡ የትኩረት አቅጣጫዎቹን  ይዘው የሚሠሩትን ሥራዎች ውጤታማ ለማድረግ የምክር ቤቱና የከተማው ነዋሪ ዕገዛ እንደሚያስፈልጋቸውም ወ/ሮ አዳነች ጠቁመዋል፡፡የምክር ቤቱ አባላት፣ የከተማው ነዋሪዎችና መላው ኢትዮጵያውያን ሀብታቸውና ቤታቸው የሆነችውን አዲስ አበባን እንደ ስሟ እንድታብብ፣ የተወጠኑና የተጀመሩ ሥራዎች ውጤታማ እንዲሆኑ ከጎናቸው ሆነው እንዲያግዟቸውም ጥሪ አድርገዋል፡፡ በሐሳብ፣ በምክር፣ በሙያና ሀብት ያለው በሀብቱ እንደሚያግዛቸውም ያላቸውን እምነት ወ/ሮ አዳነች ገልጸዋል፡፡ አዲስ አበባ ከተማ የቤተሰብ ቤት መሆኗን ማለትም ጫማ አፅጅ ወንድምና እህት፣ የቡናና ሻይ ሻጭ ወንድምና እህት፣ የታክሲ ረዳት፣ የባለሀብቱ፣ የምሁሩ፣ የአርሶ አደሩና በአጠቃላይ የለፍቶ አደሩ ከተማ በመሆኗ፣ ለሁሉም የምትመች ከተማ እንድትሆን በትጋት፣ በፍትሐዊነትና በቅን ማገልገል አብሮ መትጋትና መሥራት አስፈላጊ መሆኑን ወ/ሮ አዳነች ተናግረዋል፡፡ በሕዝቡ ዕገዛና በእግዚአብሔር ዕርዳታ ምኞታቸውና ህልማቸው ዕውን እንደሚሆንም ያላቸውን እምነት ገልጸዋል፡፡ጠቅላይ ሚኒስትር ዓብይ (ዶ/ር) የሾሟቸው ሚኒስትሮች ሥልጣን የሚፀድቀው በሕዝብ ተወካዮች ምክር ቤት አቅርበው ሲያፀድቁ መሆኑን የኢፌዴሪ ሕገ መንግሥት አንቀጽ 74 (2) ድንጋጌን ልብ ይሏል፡፡